section_heading: Načelnik Glavnog stožera
paragraph_text: Nakon što je 6. studenog 1918. godine imenovana nova rumunjska vlada s Constantinom Coandom kao predsjednikom, te Eremijom Grigorescuom kao ministrom rata, proglašena je mobilizacija, te je Rumunjska objavila rat Centralnim silama. Prezan je ponovno imenovan načelnikom Glavnog stožera. Rumunjske snage prešle su Karpate, te su ušle u Transilvaniju, a kraljevska se obitelj 21. prosinca 1918. godine vratila u Bukurešt. Rumunjske su snage nastavile napredovati, te su zaposjele Cluj, Sibiu, te Brasov. Kako mađarska vlada Mihalyja Karolyja nije prihvatila demarkacijsku liniju koja je bila određena tijekom Versailleske mirovne konferencije izbio je sukob s Mađarskom u kojoj je u međuvremenu na vlast došla sovjetska vlast pod vodstvom Bele Kuna. Rumunjske jedinice su porazile mađarske, te su protivno volji saveznika u travnju 1919. doprijele do Tise. Počeli su pregovori, ali su u srpnju ponovno izbili sukobi u kojima je rumunjska vojska 4. kolovoza 1919. zauzela Budimpeštu, te svrgnula sovjetsku vladu Bele Kuna. U studenom 1919. neprijateljstva su prestala, te se rumunjska vojska povukla najprije na istočnu obalu Tise, a u ožujku 1920. u potpunosti na rumunjski nacionalni teritorij.